*Likumprojekts*

**Kontu reģistra likums**

**1.pants. Likumā lietotie termini**

Likumā ir lietoti šādi termini:

1) **konts –** kredītiestādē (Eiropas Parlamenta un Padomes 2013.gada 26.jūnija regulas (ES) Nr. [575/2013](http://eur-lex.europa.eu/eli/reg/2013/575?locale=LV) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza regulu (ES) Nr. [648/2012](http://eur-lex.europa.eu/eli/reg/2012/648?locale=LV) 4.panta 1.punkta 1. apakšpunkta izpratnē), krājaizdevu sabiedrībā, maksājumu iestādē (Maksājumu pakalpojumu un elektroniskās naudas likuma izpratnē) atvērts pieprasījuma noguldījuma vai maksājumu konts;

2) **patiesais labuma guvējs –** fiziska persona Noziedzīgi iegūtu līdzekļu legalizācijas un terorisma finansēšanas novēršanas likuma izpratnē;

3) **pilnvarotā persona** –  fiziska vai juridiska persona Noziedzīgi iegūtu līdzekļu legalizācijas un terorisma finansēšanas novēršanas likuma izpratnē.

**2.pants.** **Likuma mērķis**

Likuma mērķis ir:

1. novērst starptautiskās, tajā skaitā Latvijas, finanšu sistēmas izmantošanu noziedzīgās darbībās, tai skaitā noziedzīgi iegūtu līdzekļu legalizēšanai, terorisma finansēšanai un masveida iznīcināšanas ieroču izgatavošanas, glabāšanas, pārvietošanas, lietošanas un izplatīšanas finansēšanai, un nodrošināt starptautisko sadarbību;
2. aizsargāt valsts un sabiedrisko drošību, nodrošināt noziedzīgu nodarījumu izmeklēšanu, kriminālvajāšanu un krimināllietu iztiesāšanu, nodrošināt valsts institūcijām iespējas saņemt informāciju valsts pārvaldes uzdevumu īstenošanai vai valsts deleģēto valsts pārvaldes uzdevumu izpildei;
3. nodrošināt efektīvu nodokļu administrēšanas sistēmas darbību;
4. iegūt informāciju statistiskās uzskaites mērķiem.

**3.pants.** **Kontu reģistra pārzinis**

(1) Kontu reģistrs (turpmāk – reģistrs) ir valsts informācijas sistēma, un tās pārzinis ir Valsts ieņēmumu dienests.

(2) Valsts ieņēmumu dienests pastāvīgi uztur un attīsta reģistru, kā arī nodrošina reģistra drošības pārvaldību atbilstoši noteiktajām drošības prasībām. Reģistrs nav iekļaujams integrētajā valsts informācijas sistēmā.

(3) Tehniskie līdzekļi, kas nodrošina reģistra darbību, ir Valsts ieņēmumu dienesta īpašums.

(4) Valsts ieņēmumu dienestam ir tiesības reģistrā iekļauto informāciju izsniegt tikai šajā likumā noteiktajiem reģistra informācijas lietotājiem.

**4. pants. Reģistrā iekļauto ziņu statuss**

Reģistrā iekļautās ziņas ir ierobežotas pieejamības informācija, kuru drīkst izmantot un izpaust tikai šajā likumā noteiktajiem mērķiem.

**5.pants. Ziņu iekļaušana reģistrā**

(1) Ziņas iekļaušanai reģistrā sniedz:

1) kredītiestādes;

2) krājaizdevu sabiedrības;

3) maksājumu iestādes.

(2) Šā panta pirmajā daļā noteiktie ziņu sniedzēji reģistrā sniedz šādas ziņas:

1) par kredītiestādi, krājaizdevu sabiedrību vai maksājumu iestādi, kurā atvērts pieprasījuma noguldījuma vai maksājumu konts – nosaukums, reģistrācijas numurs, adrese;

2) par fizisko personu – Latvijas Republikas rezidentu – fiziskās personas vārds, uzvārds, personas kods, konta numurs, konta atvēršanas un slēgšanas datums;

3) par fizisko personu – nerezidentu – fiziskās personas vārds, uzvārds, dzimšanas datums, personu apliecinoša dokumenta numurs, rezidences valsts kods, konta numurs, konta atvēršanas un slēgšanas datums;

4) par juridisko personu – Latvijas Republikas rezidentu vai nerezidenta pastāvīgo pārstāvniecību Latvijā – nosaukums, reģistrācijas numurs, konta numurs, konta atvēršanas un slēgšanas datums;

5) par juridisko personu – nerezidentu – nosaukums, reģistrācijas numurs, rezidences valsts kods, konta numurs, konta atvēršanas un slēgšanas datums.

(3) ja šā panta otrajā daļā minētajai personai ir noskaidrots patiesā labuma guvējs, vienlaikus ar šā panta otrajā daļā minēto informāciju iesniedz šādas ziņas:

1) par patieso labuma guvēju – Latvijas Republikas rezidentu – fiziskās personas vārds, uzvārds, personas kods;

2) par patieso labuma guvēju – nerezidentu – fiziskās personas vārds, uzvārds, dzimšanas datums, personu apliecinoša dokumenta numurs, rezidences valsts kods.

(4) ja šā panta otrajā daļā minētā persona ir norādījusi pilnvaroto personu, vienlaikus ar šā panta otrajā daļā minēto informāciju iesniedz šādas ziņas:

1) par pilnvaroto personu, kas ir fiziskā persona – Latvijas Republikas rezidents – fiziskās personas vārds, uzvārds, personas kods;

2) par pilnvaroto personu, kas ir fiziskā persona – nerezidents – fiziskās personas vārds, uzvārds, dzimšanas datums, personu apliecinoša dokumenta numurs, rezidences valsts kods;

3) par pilnvaroto personu, kas ir juridiskā personu – Latvijas Republikas rezidents vai nerezidenta pastāvīgā pārstāvniecība Latvijā – nosaukums, reģistrācijas numurs;

4) par pilnvaroto personu, kas ir juridiskā persona – nerezidents – nosaukums, reģistrācijas numurs, juridiskā adrese, rezidences valsts kods.

(5) Šā panta otrajā, trešajā un ceturtajā daļā noteikto informāciju iekļaušanai reģistrā sniedz elektroniski atbilstoši Elektronisko dokumentu likumam, izmantojot Valsts reģionālās attīstības aģentūras Valsts informācijas sistēmu savietotāja Datu izplatīšanas tīklu ar regularitāti ne retāk kā reizi divās darba dienās. Informāciju iekļaušanai reģistrā sniedz konta atvēršanas, slēgšanas un ar kontu saistīto personu datu izmaiņu gadījumā.

(6) Šā panta pirmajā daļā noteiktie informācijas sniedzēji ir atbildīgi par atbilstošu un aktuālu to rīcībā esošo ziņu iesniegšanu reģistrā.

(7) Valsts ieņēmumu dienests ir atbildīgs par to, lai reģistrā iekļautā informācija atbilstu kredītiestādes, krājaizdevu sabiedrības vai maksājumu iestādes sniegtajai informācijai.

(8) Informāciju reģistrā iekļauj latviešu valodā. Tādas fiziskās personas vārdu un uzvārdu, kura nav Latvijas pilsonis vai nepilsonis, kā arī citā valstī reģistrētas personas nosaukumu reģistrā iekļauj, izmantojot latīņu alfabētu.

(9) Reģistrā iekļautās ziņas ir glabājamas piecus gadus pēc konta slēgšanas. Pēc minētā termiņa ziņas no reģistra ir dzēšama.

(10) Kārtību un ziņu sniegšanas formu, kādā šā panta pirmajā daļā noteiktie ziņu sniedzēji iesniedz reģistrā šā panta otrajā, trešajā un ceturtajā daļā noteiktās ziņas, nosaka Ministru kabinets.

**6.pants. Reģistrā iekļautos ziņu lietotāji un to apstrādes mērķi**

Reģistrā iekļautās ziņas ir izsniedzamas šādiem lietotājiem un ir izmantojama šādiem mērķiem:

1) Noziedzīgi iegūtu līdzekļu legalizēšanas novēršanas dienestam – Noziedzīgi iegūtu līdzekļu legalizēšanas un terorisma finansēšanas novēršanas likumā noteikto funkciju veikšanai, tajā skaitā starptautiskās sadarbības nodrošināšanai ar ārvalstu pilnvarotajām iestādēm, ar noziedzīgi iegūtu līdzekļu legalizācijas, ar to saistīto noziedzīgo nodarījumu, terorisma finansēšanas un masveida iznīcināšanas ieroču izgatavošanas, glabāšanas, pārvietošanas, lietošanas un izplatīšanas finansēšanas novēršanai;

2) operatīvās darbības subjektiem un izmeklēšanas iestādēm – informācijas par konta esamību noskaidrošanai kriminālprocesā un operatīvās uzskaites lietā, kā arī veicot izmeklēšanas vai operatīvās darbības;

3) Finanšu un kapitāla tirgus komisijai – normatīvajos aktos noteikto uzraudzības funkciju veikšanai;

 4) Valsts ieņēmumu dienestam – izpildes nodrošinājuma līdzekļu piemērošanai, piedziņas bezstrīda kārtībā veikšanai, norēķinu operāciju daļējai vai pilnīgai apturēšanai, nodokļu kontroles pasākumu plānošanai un nodrošināšanai, nodokļu administrēšanas plānošanai, valsts budžetā pārmaksāto vai nepareizi iemaksāto valsts nodokļu, nodevu un ar tiem saistīto maksājumu, kā arī naudas soda summu atmaksāšanai, nepareizi piedzīto summu atmaksai, informācijas par konta esamību noskaidrošanai administratīvajā procesā, administratīvo pārkāpumu procesā;

5) tiesām – to lietvedībā esošo lietu ietvaros;

6) prokuratūrai – kriminālprocesā;

7) Korupcijas novēršanas un apkarošanas birojam –lai nodrošinātu likumā “Par interešu konflikta novēršanu valsts amatpersonu darbībā” valsts amatpersonām noteikto ierobežojumu kontroli, kā arī lai nodrošinātu Politisko organizāciju (partiju) finansēšanas likuma noteikumu kontroli;

8) zvērinātiem tiesu izpildītājiem – veicot tiesas vai citas institūcijas vai amatpersonas nolēmuma izpildi vai gadījumos, kad informācija nepieciešama lietā par bezmantinieku mantu, mantojuma apsardzībai, mantojuma inventāra saraksta sastādīšanai, kā arī mantas aprakstes veikšanai kopīgas mantas dalīšanas nolūkā;

9) zvērinātiem notāriem, bāriņtiesām – gadījumos, kad informācija nepieciešama konta esamības noskaidrošanai, mantojuma apsardzībai, kā arī, lai apzinātu mantojuma atstājēja mantojuma masā ietilpstošo mantu sarakstu;

10) Latvijas Bankai – statistikai Latvijas Bankai likumā noteikto funkciju veikšanai. Latvijas Bankai ir tiesības izpaust un publiskot no reģistra saņemtās ziņas apkopojuma un pārskata veidā tā, ka nav iespējams tieši vai netieši identificēt reģistrā iekļautos fiziskas vai juridiskas personas – Latvijas Republikas rezidenta vai nerezidenta pastāvīgās pārstāvniecības Latvijā, kā arī nerezidenta individuālos datus.

**7.pants. Reģistra informācijas lietotāja pienākumi un tiesības**

(1) Reģistra informācijas lietotājam ir šādi pienākumi:

1) veikt pieprasījumu un apstrādāt personas datus tikai gadījumā, ja pastāv šaj[ā](http://likumi.lv/ta/id/269374-kreditinformacijas-biroju-likums) likumā noteiktais informācijas apstrādes tiesiskais pamats informācijas saņemšanai, norādot to pieprasījumā, kā arī atbilstoši šajā likumā noteiktajiem informācijas apstrādes mērķiem tam nepieciešamajā apjomā;

2) uzskaitīt un saglabāt informāciju piecus gadus:

a) par katru informācijas pieprasījumu, norādot informācijas pieprasījuma datumu un personu, par kuru veikts informācijas pieprasījums, identificējošu informāciju (personas kods vai reģistrācijas kods, lietas numurs, kuras ietvaros informācija ir pieprasīta);

b) par atbildi uz pieprasījumu, norādot saņemtās atbildes datumu un atbildes informāciju;

c)  par gadījumiem, kad atbilde uz pieprasījumu nav saņemta;

3) fizisko personu datu apstrādē ievērot fizisko personu datu aizsardzības normatīvo aktu prasības.

 (3) Kontu reģistra lietotājs ir tiesīgs bez maksas iegūt kontu reģistra informāciju.

**8.pants. Reģistrā iekļauto ziņu saņemšana**

 (1) Šā likuma 6.pantā noteiktie reģistra informācijas lietotāji reģistrā esošās ziņas saņem tiešsaistes režīmā, izmantojot Valsts ieņēmumu dienesta Informācijas sistēmu infrastruktūru, vai Valsts ieņēmumu dienesta Elektroniskās deklarēšanas sistēmā.

(2) Ziņas var saņemt pēc šādiem identifikatoriem:

1) fiziskas personas – Latvijas Republikas rezidenta – vārds, uzvārds un personas kods;

2) fiziskas personas – nerezidenta – vārds, uzvārds un dzimšanas datums, vai personu apliecinoša dokumenta numurs, rezidences valsts kods;

3) juridiskas personas – Latvijas Republikas rezidenta vai nerezidenta pastāvīgās pārstāvniecības Latvijā – nosaukums vai reģistrācijas numurs;

4) juridiskas personas – nerezidenta – nosaukums vai reģistrācijas numurs, rezidences valsts kods;

5) konta numurs.

 (3) Kārtību, kādā reģistra informācijas lietotāji pieprasa, saņem vai reģistra pārzinis atsaka sniegt ziņas, kā arī kārtību lietotāja no reģistra saņemtās elektroniskās informācijas apjomam un glabāšanai nosaka Ministru kabinets.

**Pārejas noteikumi**

1.Kredītiestādei, krājaizdevu sabiedrībai, maksājumu pakalpojumu sniedzējam ir pienākums šā likuma 5.panta otrajā daļā noteiktās reģistrā iekļaujamās ziņas par pieprasījuma noguldījumu un maksājumu kontiem, kas atvērti un nav slēgti pirms šā likuma spēkā stāšanās dienas, līdz 2017.gada 31.jūlijam iesniegt Valsts ieņēmumu dienestam.

2.Sākot ar 2017.gada 1.augustu kredītiestāde, krājaizdevu sabiedrība un maksājumu iestāde iesniedz Valsts ieņēmumu dienestam šā likuma 5.panta otrajā daļā noteiktās ziņas, ievērojot šā likuma 5.panta piektajā daļā noteikto ziņu sniegšanas termiņus.

3.Šā likuma 5.panta trešajā un ceturtajā daļā noteiktās ziņas kredītiestāde, krājaizdevu sabiedrība, maksājumu iestāde reģistram uzsāk sniegt pēc likumprojekta spēkā stāšanās, kas pārņem 2015.gada 20.maija Eiropas Parlamenta un Padomes direktīvas (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai grozījumu priekšlikuma 2016/0208 (COD) prasības nacionālajos normatīvajos aktos.

4. Šā likuma 5.panta trešajā un ceturtajā daļā noteikto kredītiestādes sniedzamo ziņu statusu pēc likumprojekta spēkā stāšanās, kas pārņem 2015.gada 20.maija Eiropas Parlamenta un Padomes direktīvas (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai grozījumu priekšlikuma 2016/0208 (COD) prasības nacionālajos normatīvajos aktos

5.Reģistra ziņu sniegšanu tā lietotājiem Valsts ieņēmumu dienests nodrošina ar 2017.gada 1.septembri.

6.Ministru kabinets līdz 2017.gada 1.februārim izdod šā likuma 5.panta desmitajā  daļā un 8.panta trešajā daļā minētos noteikumus.

Likums stājas spēkā 2017.gada 1.jūlijā.

Ministru prezidents M.Kučinskis

Finanšu ministre D.Reizniece-Ozola

28.09.2016. plkst. 9.12

1549

D.Buse

67095535, Dina.Buse@fm.gov.lv